অচল পয়সা দিয়ে দুর্গা প্রতিমা বাগনানের এই পুজোয়

বাগনান: বাগনান (Bagnan) চিলড্রেন সাইন্স অ্যান্ড কালচারাল সোসাইটি এবছর পা দিল তাদের জয়ন্তী বর্ষে। দীর্ঘদিন ধরে এই পুজো শুধু শিল্প-সৌন্দর্যেই নয়, ভ্রাতৃত্ব ও সম্প্রীতির বার্তা বহন করে আসছে। এবারের থিম রাখা হয়েছে “সত্যমেব জয়তে”। বিশেষ আকর্ষণ হল, অচল পয়সা দিয়ে তৈরি দেবী দুর্গার প্রতিমা (Durga Puja 2025)। শিল্পীদের সৃজনশীলতায় প্রতিমার প্রতিটি অংশে ব্যবহৃত হয়েছে পুরনো মুদ্রা, যা মণ্ডপপ্রেমীদের কাছে অভিনব আবেদনের সৃষ্টি করছে।

শুক্রবার সন্ধ্যায় পূজা মণ্ডপটির উদ্বোধন করেন বাগনানের বিধায়ক অরুনাভ সেন। উদ্বোধনী মঞ্চে তিনি বলেন, “এমন অভিনব থিম মানুষকে আকৃষ্ট করার পাশাপাশি সমাজে ঐক্য ও সত্যের বার্তা ছড়িয়ে দেয়।” উপস্থিত ছিলেন এলাকার বিশিষ্টজনেরা, ক্লাব কর্তৃপক্ষ এবং অসংখ্য ভক্ত-দর্শনার্থী।

আরও পড়ুন: জামিন শুনানিতে নতুন মোড়, জীবনহানির হুমকির অভিযোগ জয়ন্ত সিং মামলায়

এই পুজো বাগনানে বরাবরই ভ্রাতৃত্বের প্রতীক। হিন্দু ও মুসলিম উভয় সম্প্রদায়ের সক্রিয় অংশগ্রহণে সমস্ত আয়োজন সম্পন্ন হয়। মিলিত প্রচেষ্টা ও সহযোগিতার মধ্যে দিয়ে এই উৎসব বছর বছর সম্প্রীতির মেলবন্ধনকে আরও সুদৃঢ় করে তুলছে। স্থানীয় বাসিন্দাদের কথায়, “এখানকার পুজো শুধু নয়, সমাজকে একসঙ্গে বেঁধে রাখার সেতুবন্ধন।”

এবারের অভিনব প্রতিমা, মনোমুগ্ধকর মণ্ডপসজ্জা এবং মিলনোৎসবের আবহে বাগনানবাসী ও বাইরের দর্শনার্থীদের ভিড়ে জমজমাট হয়ে উঠছে পুজো প্রাঙ্গণ।